Proteas mik na reeksoorwinning in EngelandJanneman Malan en Anrich Nortjé vier die Proteas se oorwinning in die eerste eendagwedstryd. Foto: Oli Scarff/AFP. Die Proteas speel vandag in die tweede eendagwedstryd teen Engeland in Manchester. En nadat hulle vroeër die week Ben Stokes se koebaai-kragmeting in die wiele gery het, wink ’n tikkie geskiedenis vir die Suid-Afrikaners. Want as hulle vandag se tweestryd sou wen, sal dit hul eerste eendagkrieket-reeksoorwinning weg van die huis teen Engeland in ’n hele paar jaar wees. Hansie Cronjé se Protea-groep het in 1998 die Texacobeker-reeks met 2–1 beklink. Allan Donald (sewe paaltjies teen ’n gemiddeld van 16.00) was toe die voorste bouler, terwyl Cronjé (110 lopies teen ’n gemiddeld van 36.66) die naasmeeste lopies aangeteken het. Nou sal spelers soos Anrich Nortjé, Rassie van der Dussen, Keshav Maharaj en David Miller in daardie span se voetspore wil volg. Hulle het reeds gewys dat slim en berekende krieket die antwoord op Engeland se aggressiewe benadering is. Die Proteas se 333/5 is een van die hoogste eendagkriekettellings nóg waartydens die kolwers nie ’n enkele ses geslaan het nie. Die Suid-Afrikaners het trouens net 128 lopies danksy grenshoue aangeteken en hulle het net weer eens die belangrikheid van vinnige enkellopies onderstreep. Dan het Nortjé gewys dat daar geen plaasvervanger vir spoed is nie toe hy in een boulbeurt van Joe Root, Sam Curran en Adil Rashid ontslae geraak het. ’n Draaiboulaanval van Maharaj, Tabraiz Shamsi en selfs Aiden Markram is ook nie te versmaai nie en met die hittegolf in Engeland sal hulle altyd ’n rol op enige blad speel. Old Trafford is immers ook een van die krieketvelde in Engeland waar draaiers gereeld ingespan word. Die wedstryd begin om 14:00 en die aksie sal regstreeks op SuperSport uitgesaai word. Can the #Proteas secure the ODI series⁉️ The action starts at 14:00 CAT ???? ????️ Ball by ball https://t.co/KNz7vLXE1d???? SuperSport Grandstand 201#ENGvSA #BePartOfIt pic.twitter.com/t5bY3Mv2gO — Cricket South Africa (@OfficialCSA) July 22, 2022